

Република Србија

Аутономна Покрајина Војводина

ОПШТИНСКА УПРАВА ОПШТИНЕ ОЏАЦИ

Одељење за урбанизам, стамбено-комуналне и

имовинско-правне послове

Број: **ROP-ODZ-38032-CPI-1/2021**

Заводни број: **351-557/2021-01**

Дана: 02.11.2021. године

ОЏАЦИ

Одељење за урбанизам, стамбено-комуналне и имовинско-правне послове поступајући по захтеву инвеститора, доо за производњу и трговину „Мајс“ доо, улица Лалићки пут бб, Оџаци, за издавање грађевинске дозволе, на основу члана 8ђ. и 134. и 135. Закона о планирању и изградњи („Сл.гласник РС“,број 72/09, 81/09-испр., 24/2011, 121/2012, 42/2013- одлука УС, 50/2013- одлука УС, 98/2013-одлука УС, 132/2014, 145/14, 83/18, 31/19 и 37/19 др закон, 9/20 и 52/21), члана 18. Правилника о поступку спровођења обједињене процедуре електронским путем („Сл.гласник РС“ 68/19), члана 146. Закона о општем управном поступку („Службени гласник РС“, бр. 18/2016 и 95/18 аутентично тумачење), члана 81. став 1. тачка 3. Статута општине Оџаци („Сл. лист општине Оџаци“, број 2/19), члана 11. став 2. Одлуке о организацији Општинске управе општине Оџаци („Службени лист општине Оџаци“, број 20/17), Решења број 03-19-10-2/2021-02, доноси:

**Р Е Ш Е Њ Е**

**Одбацује се** захтев инвеститора доо за производњу и трговину **„Мајс“** Оџаци, улица Лалићки пут бб, Оџаци, за издавање грађевинске дозволе за изградњу пословног објекта П+1 (замрзавање, чување, сушење и прерада воћа), портирнице, котларнице, ваге са вагарском кућицом, прикључака на комуналну инфраструктуру, МБТС 20/04 Kv и 20 kv прикључног вода на катастарској парцели број **6036/9 к.о. Оџаци**, због неиспуњености формалних услова за поступање по истом.

**О б р а з л о ж е њ е**

Инвеститор радова, доо за производњу и трговину „Мајс“, улица Лалићки пут бб, Оџаци, обратио се овом органу захтевом, преко пуномоћника Вукелић Рајка из Новог Сада, за издавање грађевинске дозволе за изградњу објекта ближе описаног у диспозитиву овог решења.

Подносилац захтева је приложио следећу документацију:

* Главна свеска идејног решења број ИДР-9/21 јул 2021. године, израђена од стране доо „RV-Regulus” Нови Сад, , одговорно лице пројектанта Рајко Вукелић, главни пројектант Рајко Вукелић дипл.инж.грађ., лиценца број 311 616 17;
* Пуномоћје за подношење захтева;
* Катастарско топографски план и
* Доказ о уплати таксе и накнаде за Централну евиденцију.

По пријему захтева, овај орган проверио је испуњеност формалних услова за поступање по захтеву, прописаних чланом 16. и 17. Правилника о поступку спровођења обједињене процедуре електронским путем („Службени гласник РС“, бр. 68/19) и то: 1) да ли је надлежан за поступање по захтеву 2) подносилац захтева лице које може бити инвеститор те врсте радова у складу са Законом 3) захтев поднет у прописаној форми и да ли садржи све прописане податке 4) да ли је уз захтев приложена сва документација прописана Законом и подзаконским актима; 5) да ли је уз захтев приложен доказ о уплати административних такси и накнаде.

На основу увида у електронски поднет захтев, овај орган је утврдио следеће:

* **Није приложена техничка документација израђена у складу са Правилником о садржини, начину и поступку израде и начину вршења контроле техничке документације према класи и намени објеката („Сл.гласник РС“, бр.73/19).**

**Како захтева садржи горе наведени недостатак, у складу са чланом 18. став 1. Правилника о поступку спровођења обједињене процедуре електронским путем („Службени гласник РС“, бр. 68/19), одлучено је као у диспозитиву овог решења.**

**Ако подносилац захтева у року од десет дана од пријема овог решења, а најкасније 30 дана од дана његовог објављивања на интернет страници надлежног органа, поднесе нов, усаглашен захтев и отклони све недостатке, не доставља се документација поднета уз захтев који је одбачен, нити поново плаћа административна такса и накнада.**

Подносилац захтева може само једном искористити право на подношење усаглашеног захтева без обавезе достављања документације поднете уз захтев.

**Поука о правном средству**: Против овог решења може се изјавити приговор Општинском већу, у року од три дана од дана достављања, кроз Централни информациони систем за електронско поступање у оквиру обједињене процедуре.

Обрадио:

Јовановић Светлана, дипл.правник

Руководилац Одељења,

Татјана Стаменковић, дипл.инж.грађ.